პავლიაშვილი გია

**ცალთვალა ცხვარი**

- რამდენი უნდა გვატარონ ამ გადაძოვილზე? - ბრაზობდა ცალთვალა. უცებ ნიავმა ისეთი გემრიელი სურნელი მოიტანა, წამიერად გააშეშა. აწია თავი და რას ხედავს, გზის მეორე მხარე მწვანეშია ჩაფლული.

- მომყევით!-დაიბღავლა ბოლო ხმაზე და გაიჭრა მობიბინე საუზმისკენ. ის იყო ბალახს უნდა წატანებოდა, რომ არსაიდან მურა გაჩნდა მის წინ ყეფით და დააბრუნა ფარაში. განცდილმა მარცხმა ძალიან გააცხარა ცალთვალა.

- რატო არ გამომყევით?!-შეუტია ფარას-კარგად გაილექსებით ხოლმე, მარტო ცხვარი ბალახშიაც ცოდოაო!...

ამ აურზაურში იყო ბატკნობის ძმობილმა რომ მიირბინა. მის დანახვაზე ცალთვალა ცოტათი დამშვიდდა.

- რას კანკალებ?-ჰკითხა ძმობილს.

- ბებერმა ერთი მაგრა მოცხეთო და შემეშინდა, მეორეც არ გტკენოდა.

- თვალი არა, მაგრამ ყური კინაღამ მომაჭამა ამ მყეფავმა.

- მურამ?

- ხო, რა გიკვირს?

- მე შინაური მგონია.

- ეგ ძვლის მონა?! კარგი რა.

- შეიძლება ცუდ ხასიათზე იყო.

- დამცინი?-ხმაზე გაბრაზება დაეტყო ცალთვალას.

-ისე ვთქვი, რა მოგოვიდა.

- შენ როგორა ხარ, ის მითხარი ჯობია.

- როგორც ყველა.

- კმაყოფილი ჰო?- კითხა ირონიულად, ძმობილმა დუმილით უპასუხა.- რო მომაბრუნეს ეხლა გაიგე?

- არა, მაგრამ ვიცოდი უხასიათოდ რო იქნებოდი და მოგერიდე.

- პირიქით, მშვენიერ ხასიათზე ვიყავი.

- რავი, შილაში წასვლა ისე გიხაროდა.-გაუკვირდა ძმობილს.

- ვიცინოდი?-ისევ ირონიამ გაიჟღერა ცალთვალას ხმაში.

- გახარებული არ ყვიროდი, კარგი ცხვრები არ ბერდებიანო!?-ცალთვალამ ისე მოჭუტა თვალი, ვერ გაიგებდი, ჩაფიქრდა თუ შორს იყურებოდა.

- მართალია.- უპასუხა ჩაფიქრებულმა.

- მერე, წასვლაც გიხაროდა და მობრუნებაც?

- არ ვიცი.-ისე უპასუხა, აშკარად სხვაგან იყო აზრებით.- წამო გავხედოთ.

- რას?

- იქნებ მოვასწრო.

- გაგიჟდი? - ძმობილი აშკარად შეშინდა.

- შენ მარტო გახედე.

- მარტო გავხედო?-ჰკითხა მორიდებულად.

- ხო, წავედით.-ააჩქარა ცალთვალამ.-დრო ბალახია!- ორი ნაბიჯის გადადგმაც ვერ მოასწრეს, მწყემსები რომ გამოჩნდნენ გზაზე, სახრეების ქნევით და შეძახილებით.

- კიდევ ჩვენ, აცე!-გაცხარდა ცალთვალა.-ღირსები არ არიან, დავეტაკო და დავყარო მიწაზე!

- გეხვეწები არ გინდა. მაგათაც რა ქნან?

- როგორ თუ რა ქნან, არ იციან ბალახი რო ყველასია?- ძმობილი თავის ქნევით დაეთანხმა. ცალთვალამ ფარას თვალი გადაავლო და ნაღვლიანად ჩაილაპარაკა.-მართალი ხარ, მაგათგან რა მინდა, ჩვენ არ ვარგოდეთ.- ძმობილს ჩუმად სიარული უყვარდა, მაგრამ ამჯერად ცნობისმოყვარეობამ სძლია.

- ფარაზე აუგი არასდროს გითქვია და რა მოხდა?-ჰკითხა მორიდებულად.

- ვერ ხედავ, სულ რო გადავჯიშდით?

- რაღაც-რაღაცეებს ჰო.

**1**

- რა რაღაც-რაღაცეები?-ისევ გაცხარდა ცალთვალა.- კლდიდან გადამხტარს მივყვებოდით. ესენი საბალახოდაც კი არ გამომყვნენ. არადა, რანი ვიყავით.-სინანულით თავი გააქნია ცალთვალამ.- მართალი ყოფილა, ხან ხეა მაღალი, ხან ბუჩქებიო.

- რა ხე? რა ბუჩქები?-მხრები აიჩეჩა ძმობილმა.- ვერ გავიგე.

- არცაა საჭირო.-მიუგო უხეშად.

- რატო ბრაზობ. ისე მიჭირს შენი გაგება და ანდაზებით ხო საერთოდ.-შესჩივლა ძმობილმა.

- დრო იყო, სადაც გვინდოდა იქ ვძოვდით მეთქი.

- მერე ჯოხიანები არ გვიშლიდნენ?

- დამღალე უკვე.

- გეხვეწები მითხარი.-არ მოეშვა ძმობილი.

ცალთვალამ მწყემსებს გახედა.

- ეხლა არიან დიდ გულზე ეს უტიფრები, თორე მაშინ ვისთვის რა უნდა დაეშალათ. ფეხის წვერებზე დადიოდნენ, შეშინებულები.-ჩაეცინა ცალთვალას.

- ჩვენ ვინღა გვიცავდა?

- ჩვენი თავი.-ძმობილი გაოცებული მიაჩერდა

- ეგ როდის?

- ადრე, დიდებული წარსულის დროს.-ამაყად წარმოთქვა ცალთვალამ.

- ჰოდა, როდის იყო? ეგ დიდებული წარსული.

- აბა როგორ გითხრა.-ჩაფიქრდა ცალთვალა

- მაშინ ბუები დღე დაფრინავდნენო?- შეაშველა სიტყვა ძმობილმა. ცალთვალა თავის ქნევით დაეთანხმა-აუ როდინდელს ყვები. ნამდვილად იცი?-ცალთვალა ისევ თავის ქნევით დაეთანხმა.

- ამდენ მხეცს რანაირად ვერეოდით?-დაეჭვდა ძმობილი.

- მზესავით ვკაშკაშებდით.

- მერე?

- რა მერე, მტრებს ვაბრმავებდით. დაკარგულებს, გზას ვუნათებდით. მეტი რა გინდა.

- რა მაგრები ვყოფილვართ.

- აბა! ვაზანზარებდით არემარეს!-ისე აღტაცებით წამოიძახა ცალთვალამ რომ ორივეს ჟრუანტელმა დაუარა.

- რა წარსული გვქონია.-ფიქრებში წავიდა ძმობილი.-აი თურმე ვისი გორისანი ვართ!

- არ უნდა დაგვავიწყდეს!

- საიდან იცი?-ისევ დაეჭვდა ძმობილი.- დაიჯერება?

- თამამად. მე თვითონ ვნახე.

- სიზმარი მომიყევი.-გული დაწყდა ძმობილს.-მე ნამდვილი მეგონა.

- რა სიზმარი!

- აბა ვნახეო?

- მართლა ვნახე.

- ა!- მრავალმნიშვნელოვნად შეათვალიერა ცალთვალა.- მათრობელა ბალახი მიირთვი.

- ნერვებს ნუ მიშლი.

- ცოტაოდენი რა მოხდა, სულ ფხიზელმა მგელმა უყურა ამათ.

- ხო იცი რო არ ვეკარები!-გაცხარდა ცალთვალა.

- მაშინ როგორ? რანაირად?

ცალთვალა წამიერად ჩაფიქრდა და დაიწყო.- საღამო ჟამი იყო, რატომღაც ზევით ავიხედე და თვალებს არ დაუჯერე, ცაზე წინაპრებს ვხედავ. თავიდან ვერ გავიგე რა ხდებოდა, ცოტა არ იყოს დავიბენი. დაბლა დავიხედე, მიწაა. გვერდზე გავიხედე ძველებურად მწყემსი ზის. ნელ-ნელა გავბედე და ავხედე ცას. ისევ ჩვენები რომ დავინახე, მაშინ მივხვდი არ მეჩვენებოდა.

- ადრე რატომ არ მითხარი?-ეწყინა ძმობილს.

- როდის მეთქვა. ეხლა ვნახე, წაყვანილი რო ვიყავი.

- ჰოო.-ჩაფიქრდა ძმობილი.-კი მაგრამ ამ დღეში როგორ ჩავარდით?

- ვინ გაცალა რამის გაგება, მგლებივით მეცნენ.

- ვინ?-დაიძაბა ძმობილი.

- ჯოხიანები.

- რა გვინდაო?  **2**

- მაშინ მოუნდათ მაინცდამაინც ჩემი მობრუნება.

- ეს რა დაგმართია.-შეიცხადა ძმობილმა.

- რას იზავ.- ღრმად ამოისუნთქა ცალთვალამ.- ცხვარს რო ბედი არ გექნება ესეა.

პატარა მანძილი უხმოდ იარეს.

- რა საინტერესოა, მაინც როგორ ვახერხებდით კაშკაშს?

- ვიცოდით სად და როდის უნდა გვეძოვა.

- თქვი მერე?-თვალები გაუფართოვდა ძმობილს.

- ეხლა არ გითხარი, არ მაცალეს მეთქი.

- უხ მაგათი.-გაცხარდა ძმობილი.-რა გინდა რომ გააკეთო?-ძმობილს მოუსვენრობა დაეწყო, რაც ცალთვალასაც გადაედო.

- წინ ხო არ გავსულიყავით?-შესთავაზა ძმობილს.

- ამ ჩახუტებულებში რა გაივლის.

- ნაპირიდან რო მოუაროთ?-ეს აზრი ორივეს მოეწონათ. თითქმის თავში იყვნენ გასულები, მურა რომ ეცათ. ორივემ სწრაფად შეაფარა ფარას თავი. ყეფით ატეხილმა ხმაურმა ძმობილი გაამხიარულა.

- რა გვახტუნავა.

- მოგეწონა?-ჰკითხა კოპებშეკრულმა.

- მურას ყეფა სიცილად არ გყოფნიდა და დღეს რა მოგივიდა?

- ძალიან გადააჭარბა თავის თავს.

- ნუ მიაქცევ ყურადღებას, ჯანდაბამდის გზა ქონია.

ცალთვალამ დააპირა რაღაცის თქმა, მაგრამ მარტო თავი გააქნია უკმაყოფილოდ. ყველა ჩვეულ რიტმს დაუბრუნდა, მურას გარდა. ის ისევ ყეფდა.

- ეხლა რაღა უნდა, რა აყეფებს?

- ისე, ცუდი ხმა არა აქვს.-შეეცადა ძმობილი ცალთვალას გახალისებას.

- ჩაიგდოს ენა, წაიღო ყურები.-თითქოს გაიგოო, მურა გაჩუმდა. ძმობილებსაც ხმა აღარ ამოუღიათ, ჩუმად გაუყვნენ გზას.

მალე აღმართი დაიწყო. აღმართთან ერთად აქა-იქ ბალახიც გამოჩნდა. ყველა მადიანად შეექცა ბალახს. მარტო ცალთვალას არ დაუკარებია პირი.

- რატო არ ჭამ?

- სუყველამ რო ვჭამოთ, უკან მომავლებს არაფერი დარჩებათ.

- ჭამე თუ ძმა ხარ. გონია ვინმე დაგიტოვებდა?

- მე ვინმე, არ ვარ.

- მაშინ, ცოტა მოგლიჯე და დიდხანს ღეჭე.

- ეგრე შეიძლება.- გახალისდა ცალთვალა.

მთის თავზე დიდი მწვანე მდელო გამოჩნდა. ცხვრები გაიშალნენ და მადიანად შეექცნენ ბალახს. ცალთვალამ რატომღაც გეზი ხევისკენ აიღო. ზედ ხევის პირას შედგა და არემარე შეათვალიერა. ძმობილიც მიუახლოვდა.

- გამოდი აქეთ.

- გეშინია სისხლმა არ მიყივლოს?-იხუმრა ცალთვალამ.

- ფრთხილ ცხვარს, თავი არ სტკივაო.

- აბა ანდაზებს ვერ ვგებულობო.

- ჩემი ნათქვამის კი ვიცი, შენსას ვერ ვგებულობ.-ჩაიცინა ძმობილმა.

ცალთვალამ დაუჯერა და გაშორდნენ იქაურობას. მალე ერთი ბატკანი კუნტრუშით მიუახლოვდა.

- ბოდიშით, ვბრწყინავდითო რო თქვით. დედამ არაფერი ვიციო და თქვენ მეტყვით?

- კი არ ვბრწყინავდით, ვკაშკაშებდით. თუმცა იგივეა.-ჩაილაპარაკა ცალთვალამ.

- მეტყვით?- მოკრძალებით გაუმეორა ბატკანმა.

- როგორ არა.-ცოდნას მოწყურებული და თან თავაზიანი ბატკნის გამოჩენამ, გაახარა ცალთვალა.

- მაგრამ ჯერ ვისი ხარ? ის გვითხარი.

- დედასი.-ამაყად უპასუხა ბატკანმა.

ძმობილმა შეხედა თუ არა-გამოჭრილი მამაა!-წამოიძახა გახარებულმა.

- მოიცა არ თქვა-გააწყვეტინა ცალთვალამ და დააკვირდა ბატკანს. **3**

- ვერა?

- მაცადე!-ცალთვალამ ცოტაც უყურა და უხალისოდ ჩაილაპარაკა.-ვერა.

- ურო რამ დაგავიწყა?

- უხ შენი! ეს როგორ მომივიდა.-სინანულით თავი გააქნია ცალთვალამ.- რას იზავ, ორი თვალი ჯობია ერთს.

- ნუ მიზეზობ.

- მართალი ხარ. უნდა მეცნო.- მარცხი კი აღიარა, მაგრამ რატომღაც ისევ დააკვირდა ბატკანს და გახედა მეგობარს.- თვალებმა შემაცდინა, სულ დედაა.

- ცხვარი შუბლით იცნობაო.-ძმობილმა თავის მართლების ყველა გზა მოუჭრა.

- კაი ჰო, მაგარი ხარ. გაგეხარდა?

- მაგარი რო ვარ? ვიცოდი.-მოუგო მხიარულად.

- ურო ვინაა?-იკითხა ბატკანმა

- მამაშენზე დედას არაფერი მოუყოლია?

- მე მარტყო ის ვიცი რო შილაშია. მეტი არაფერი.-ბატკანი მოუსვენრად მიაჩერდა ცალთვალას.

- მე ნუ მიყურებ, გამარჯვებული მოგიყვება.-თავით ანიშნა ძმობილზე.

- დედამ არაფერი მითხრაო და ადრე ხო არ არი?

- რატოა ადრე? ამხელები უწინ მტრებს ამარცხებდნენ.

- კაი მოუყვები, მაგრამ საიდან დავიწყო?-მხრები აიჩეჩა ძმობილმა.

- იქიდან რომ, ფარა სახელს ერთეულებს არქმევს. ხოლო მამამისისნაირი სახელიანი, თითო ოროლა თუ გვყოლია.

- უროსნაირები, მართლაც რომ რქებზე ჩამოითვლება.-ძმობილმა ბატკანს თავით ანიშნა, ახლო მოდიო და გააგრძელა.-კარგია სახელიანი ცხვრის შვილობა, მაგრამ მთავარია შენ იკარგო. ის ურჩევნია ფარასა, ბატკანი ჯობდეს მამასა.

- ურო რატო შეარქვეს?

- ზღაპრულად ძლიერი იყო. ყველა მოცელა, ვინც კი დედაშენს ახლო ჩაუარა.-უპასუხა ცალთვალამ.

- რატომ?

- წესია ეგეთი. ცოტაც გაიზრდები გაიგებ.

- ვინ მეტყვის?

- ვინ? რატომ? სულ ჩემ ბატკნობას მახსენებ.

- მომაყოლებთ თუ გავჩერდე?-უკმაყოფილოდ იკითხა ძმობილმა.

- ერთსღა ვეტყვი. როგორც კარგ ყოჩს შეეფერება, ძალითაც ყოჩაღი იყო და აზრითაც.- მიუტრიალდა ძმობილს-შილაში წასვლისას რო ვყვიროდი, კარგი ცხვრები არ ბერდებიანო. უროს სიტყვებია.

- თქვა ეს და ხევისკენ წავიდა.

- შენ აქ დაგველოდე.-უთხრა ბატკანს ძმობილმა და ცალთვალას აედევნა. ცალთვალა ისევ იმ ადგილს მიადგა და ნელ-ნელა ხევში ჩასვლა დაიწყო.

- სად მიდიხარ!?

- დამშვიდდი. ნახე რა გემრიელად იყურება.-დაანახა ძმობილს იქვე ხევში ამოსული ბალახი.

- ძალიან ციცაბოა, ჩავარდები.

- შენ მე ბეცი ხო არ გონივარ!?-გაუბრაზდა ცალთვალა

- საწყენად არ მითქვია. შვიდჯერ გაზომე და ერთხელ გაჭერიო, არ გაგიგია?

- ეგ შენნაირი ბრიყვებისთვისაა ნათქვამი.

ამ დაცინვამ ძმობილი ისე გააცხარა რომ, თავი დახარა და დასატაკებლად მოემზადა. ის იყო უნდა დაძრულიყო, მწყემსის ყვირილი გაიგო.-მოაცილეთ ცხვრები ხევს!- მიხვდა რაც მოხდა. წყენა უცებ გაუქრა. ორ ნახტომში ხევის პირას გაჩნდა, მაგრამ ვეღარსად მოჰკრა თვალი. თავიდან თვითონაც დააპირა გადახტომა, მაგრამ ვერ გაბედა და თავჩაღუნული ფარას დაუბრუნდა.

ცალთვალა უგონოდ ეგდო ბუჩქებში, მურამ რომ იპოვნა და ყეფა ატეხა. ახალგაზრდა მწყემსმაც მიირბინა და ხელებში აიყვანა. ამ დროს ცალთვალა გონს მოვიდა და დაბნეულმა დაიბღავლა.

- ცოცხალია!-გასძახა ბებერ მწყემს.

**4**

- დასვი აბა თუ გაივლის.- ცალთვალამ როგორც კი მიწა იგრძნო წამოდგა, ცოტა გაიარა და მოშორებით გაჩერდა. მწყემსები გახალისდნენ.

- ეხლა რო მოაბრუნეს ისაა. რა დაუწუნეს?-იკითხა ახალგაზრდა მწყემსმა.

- ცალთვალააო.

- ცალთვალა რა, გუშაგად უნდოდათ?

- მოსვლა ეწერა და მოვიდა, არა ცხვარო?-ბებერი მეცხვარე დაიხარა და ცალთვალას თავზე ხელი გადაუსვა.-ღმერთი არ გკლავს და თავს რატო იკლავ?-მერე მწყემს მიუტრიალდა.-შენ ფეხს აუჩქარე, ჩვენ ნელა ამოვალთ.

ახალგაზრდამ ხევით არჩია ასვლა.-კისერი მოიტეხეო, არ მითქვია!-დაუყვირა ბებერმა.

- ნუ გეშინია პაპა.-გამოძახა მხიარულად და განაგრძო გზა.

ბებერმა მწყემსმა პური ამოიღო და მოუტეხა. ცალთვალა სულ არ იყო ჭამის ხასიათზე, მაგრამ ხათრით მაინც გამოართვა. გემო რომ გასინჯა გაუკვირდა, ამდენი ბალახია და ესეთ უგემურს რატო ჭამენო. თან გაუხარდა, ბალახს რომ არ ჭამდნენ. დაგვხოცავდნენ შიმშილითო. ესე ფიქრი-ფიქრში ფარამდეც მიაღწია. ცალთვალას დანახვაზე ძმობილი სიხარულისგან გადაირია. უცებ მის გვერდით გაჩნდა და კითხვებით აავსო.

- დამშვიდდი, თორე დარჩი მშიერი.- ძმობილს ხმა აღარ ამოუღია, მაგრამ გვერდიდანაც არ მოშორებია.

ცალთვალამ ცას ახედა. მეგობარს ენიშნა და თვითონაც ცას დაუწყო ყურება. ცოტა ხანში მათ გვერდით ბატკნებმა კუნტრუში დაიწყეს.

- ჩუმად!

მეგობრის მკაცრ ტონზე ცალთვალას გაეღიმა. -აღარ ჩანან.-მიუგო მშვიდად. ისე რომ ცისთვის თვალი არ მოუშორებია.

- აბა რას უყურებ?- გაუკვირდა ძმობილს.

- მზეს.- მიუგო ცალთვალამ.- ძალიან ლამაზია!